Een sterf, baba kritiek ná KZN-ongelukArgieffoto Een persoon is dood en ses mense is beseer nadat drie voertuie Dinsdagaand op die N2-snelweg naby Sunningdale in KwaZulu-Natal in ŉ ongeluk betrokke was. Santi Steinmann, ŉ woordvoerder van Netcare 911, het Woensdag gesê twee voertuie het op die snelweg gebots, waarna ŉ ligte afleweringsvoertuig omgeslaan het. “Die bestuurder van die afleweringsvoertuig is op die toneel dood verklaar,” het Steinmann gesê. Volgens Steinmann is een van die beseerdes ŉ nege maande oue babadogtertjie wat kritieke beserings opgedoen het. Twee meisies, onderskeidelik sewe en nege jaar oud, en drie vroue is ook in die ongeluk beseer. “Die vroue en drie kinders is op die toneel gestabiliseer en na ŉ nabygeleë hospitaal geneem vir verdere behandeling en waarneming.” Die polisie ondersoek die oorsaak van die ongeluk.